Príloha č.5

Informácia o FIDIC

FIDIC – medzinárodná federácia inžinierov pre poradenskú činnosť ( 60 krajín sveta ) , cieľom tejto organizácie je pomoc v spoločných profesionálnych záujmoch a následne zjednotenie postupov pri príprave a obstarávaní stavieb ako aj  technologických zariadení.
Publikácie FIDIC komplexne spracovávajú  túto problematiku, pre SSC sú odporúčané používať „ Podmienky pre výstavbu“ – sú to podmienky použiteľné pre zákazky na stavebné a inžinierske práce, čo v podmienkach SSC sú všetky realizované stavby. 
Zahraničné banky a finančné inštitúcie si kladú podmienku spracovať súťažné podklady v súlade s odporúčaniami FIDIC.
Do legislatívnych predpisov v SR je potrebné premietnuť odporúčania v súlade s FIDIC  tak aby tieto odporúčania boli realizovateľné na stavbách financovaných z predvstupových a kohéznych fondov EÚ. Ide hlavne o uplatnenie bodu 13.8 Úpravy v dôsledku zmien nákladov, čo predpokladá zmenu cenového výmeru MF SR a tým aj metodiku štatistického sledovania ŠÚ SR.
Bod 13.8 uvádza odporúčaný spôsob priznávania zvýšenia alebo zníženia cien pracovnej sily, vybavenia a iných vstupov do stavby, takže sa pričítajú alebo odpočítajú čiastky stanovené podľa vzorca stanoveného týmto článkom.

Vzorec pre výpočet indexu je :
Pn= a + b.Ln/Lo + c.Mn/Mo + dEn/Eo +...........

„Pn“  je upravený násobiteľ, ktorý bude použitý na ohodnotenie zmluvnej hodnoty v príslušnej mene prác vykonaných v období  „n“, odporúčaným obdobím je mesiac
„a“ je pevný koeficient 0,10, uvedený v príslušnej tabuľke upravených údajov, ktoré reprezentujú neupravenú časť zmluvných platieb. 
„b“, „c“, „d“, .... sú koeficienty predstavujúce odhadované pomery každého prvku nákladu, ktoré súvisia s realizáciou stavby, tak ako sú uvedené  v odpovedajúcej tabuľke údajov o úpravách, Takéto tabuľkové prvky nákladov môžu označovať zdroje ako napr. pracovnú silu, vybavenie a materiál a ich skladbu v príslušnom pomere určuje obstarávateľ, ako súčasť súťažných podkladov.
„Ln“, „Mn“, „En“, ...sú aktuálne nákladové indexy alebo referenčné ceny za obdobie „n“, vyjadrené v príslušnej mene platby, každý z nich je použiteľný pre odpovedajúci tabuľkový prvok nákladov 
„Lo“, „Mo“, „Eo“, ... sú základné nákladové indexy, alebo referenčné ceny vyjadrené v odpovedajúcej mene platby, každý z nich je použiteľný pre odpovedajúci tabuľkový prvok nákladov a základný dátum.
Pre informáciu
 L –	 mzdy 
M – 	materiály (kamenivo, cement, prefabrikované stavebné dielce, malty a betóny, ostatné nekovové minerálne výrobky, prúty pre výstuž, produkty rafinérskeho spracovania ropy, káble, kovové konštrukcie a pod. ).
E - 	technologické zariadenia
Takto vypočítaný index je objektívny, lebo vyjadruje vplyv použitých technológií a prevládajúcich materiálov na stavbách. 
Finančný expert PHARE , ktorý v mesiaci máji navštívil SSC v súvislosti s previerkou na stavbe D1 Mierová – Senecká   vyjadril nespokojnosť s metodikou indexov v SR a predložil odporúčania v súlade s FIDIC 1999.